पहले रास्ता बनाया, अब डामरीकरण
अब होगा डामरीकरण, फुटपाथ का निर्माण के साथ लगाए जाएंगे हाईमास्ट
भास्कर संवाददाता | झाबुआ
जनप्रतिनिधि और अधिकारियों के मन में यदि शहर के विकास के लिए कुछ करने की इच्छा शक्ति हो तो कोई काम मुश्किल नहीं। इसका उदाहरण बन गया है उत्कृष्ट सड़क को कलेक्टोरेट के पीछे बस स्टैंड से जोड़ने वाला मार्ग। महज पांच दिन में प्रशासन व नगरपालिका ने 300 मीटर का कच्चा मार्ग तैयार कर दिया था। अब यहां 15 लाख की लागत से डामरीकृत सड़क बनाने की तैयारी की जा रही है। इसके लिए तीन महीने में ही परिषद में प्रस्ताव पारित करने के साथ वर्क ऑर्डर भी जारी कर दिया।
दरअसल कलेक्टोरेट परिसर से बस स्टैंड की ओर जाने वाले मार्ग को प्रशासन ने सुरक्षा की दृष्टि से दीवार उठाकर बंद कर दिया था। जिसके चलते लोगों को शहर के एक हिस्स से दूसरे हिस्से में जाने के लिए लंबा रास्ता तय करना पड़ रहा था। परेशानी को देखते हुए प्रशासन ने स्थायी रूप से नया मार्ग बनाने का निर्णय लिया। इसके लिए साइट देखी तो पहाड़ी हिस्सा, कंटीली झांडि़यां और नाले के कारण रास्ता बनाना मुश्किल नजर आ रहा था। इसके बावजूद जनहित को देखते हुए प्रशासन व नगरपालिका ने काम शुरू किया।
इसलिए बनाया नया रास्ता
दरअसल, कलेक्टोरेट में से बस स्टैंड की ओर जाने वाले मार्ग को प्रशासन द्वारा सालभर पहले पहले दीवार उठाकर बंद कर दिया गया था। लोगों की मांग पर यहां सिर्फ इतनी जगह छोड़ी गई कि एक मोटरसाइकिल निकल जाए। ऐसे में लंबे समय से दीवार तोड़कर मार्ग से पहले की तरह आवागमन शुरू करने की मांग उठ रही थी। मामले में विधायक शांतिलाल बिलवाल, भाजपा प्रदेश कार्यसमिति सदस्य शैलेष दुबे व नपा अध्यक्ष धनसिंह बारिया ने कलेक्टर आशीष सक्सेना से मिलकर दीवार तोड़ने की बात कही थी। इस पर कलेक्टर ने तर्क दिया कि दीवार तोड़ना समस्या का स्थायी हल नहीं है, भविष्य में फिर इसी तरह की समस्या आ सकती है। तब जाकर नगरपालिका व लोक निर्माण के सामंजस्य के साथ नया वैकल्पिक मार्ग चुना गया। 22 नवंबर को अधिकारी व जनप्रतिनिधि ने स्थल का अवलोकन किया।
दो महीने में काम पूरा हो जाएगा
शनिवार को डामरीकृत सड़क बनाने के लिए भूमिपूजन कर दिया। दो महीने में कच्चे मार्ग के स्थान पर नई सड़क बनकर तैयार हो जाएगी। दोनों तरफ के हिस्से में फुटपाथ का निर्माण करने के साथ हाईमास्ट लैंप लगाए जाएंगे। धनसिंह बारिया, अध्यक्ष, नपा, झाबुआ
जन भावनाओं के अनुरूप हो विकास
शनिवार को कच्चे मार्ग के स्थान पर डामरयुक्त सड़क बनाए जाने को लेकर निर्माण कार्य का भूमिपूजन किया गया। यहां नपा अध्यक्ष धनसिंह बारिया ने कहा नगर के प्रत्येक वार्ड में जनभावनाओं के अनुरूप विकास कार्य किए जा रहे हैं। नई सड़क बनने से दोपहिया व चार पहिया वाहनों के आवागमन में आसानी रहेगी। भाजपा प्रदेश कार्यसमिति सदस्य शैलेष दुबे ने कहा- स्वच्छ झाबुआ, सुंदर झाबुआ व विकसित झाबुआ के महामंत्र को नगरपालिका परिषद झाबुआ पूरे मनोवेग से साकार कर रही है। भाजपा जिलाध्यक्ष दौलत भावसार ने कहा नगर पालिका परिषद शहर को आदर्श बनाने की दिशा में अपनी सकारात्मक भूमिका निभा रही है।
फायदा क्या : डामरीकृत सड़क बनने से बस स्टैंड की तरफ से कलेक्टोरेट, एसपी कार्यालय, कोर्ट आदि तक जाने वाले लोगों को आसानी रहेगी। पुलिस लाइन, रामकृष्ण नगर, किशनपुरी आदि क्षेत्रों से बस स्टैंड, जिला अस्पताल व मुख्य बाजार तक पहुंचने में भी सहुलियत होगी।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva